LIETUVOS RESPUBLIKOS SEIMO

PASIPRIEŠINIMO OKUPACINIAMS REŽIMAMS DALYVIŲ IR NUO OKUPACIJŲ NUKENTĖJUSIŲ ASMENŲ TEISIŲ IR REIKALŲ KOMISIJOS

2012 METŲ ATASKAITA  

Komisijos posėdžiai. 2012 metais įvyko 4 komisijos ir 13 Visuomeninės tarybos posėdžių, dalis jų buvo bendri. Komisijos posėdžiuose buvo svarstomi įstatymų papildymo ir pakeitimo įstatymai bei aptariami gyventojų laiškai. Komisija šiais metais posėdžiuose didelį dėmesį skyrė aktualiems tremtinių ir politinių kalinių klausimams nagrinėti. Daugiausiai dėmesio buvo skirta Politinių kalinių ir tremtinių bei jų šeimų narių sugrįžimo į Lietuvą 2008–2012 metų programos vykdymo ir pratęsimo klausimų nagrinėjimui, remiantis Sibiro politinių kalinių ir tremtinių Barnaulo konferencijos „Lietuva-Sibiras – 70“ rezoliucija. Taip pat Komisijos posėdžiuose buvo diskutuojama dėl nukentėjusių asmenų statuso atskiroms žmonių kategorijoms. Komisija savo posėdžiuose svarstė piliečių keliamas problemas, jų laiškus ir kitus klausimus.

Komisijos posėdžiuose buvo aptariam Lietuvos gyventojų genocido ir rezistencijos tyrimo centro (LGGRTC) veikla – Memorialo koncepcija,  paminklų vertinimas, registracija ir priežiūra Lietuvoje ir Rusijoje, ekspedicijų ataskaitų kaupimas LGGRTC archyvuose. Komisijos posėdyje buvo sprendžiamos ir KGB rūmų paskirties klausimas, Lietuvos trėmimų ir rezistencijos muziejų problemos.
Komisija savo posėdžiuose didelį dėmesį skyrė ruošiamam Rusijos Federacijos Vyriausybės ir Lietuvos Respublikos Vyriausybės susitarimo projektui dėl žuvusių karių ir karo bei represijų civilių aukų kapų bei vykstančiam derybų procesui su Rusijos Federacijos Vyriausybe, taip pat dėl SSRS okupacijos – žalos atlyginimo, dėl atašė Rusijoje skyrimo. 
Komisijos posėdžiuose buvo svarstomi ir parlamentinės kontrolės klausimai, aptarta Pasipriešinimo dalyvių (rezistentų) teisių komisijos veikla. Komisija dirbo drauge su Visuomenine taryba, išklausė jos ataskaitą ir numatė jos veiklos prioritetus. Taip pat buvo paruoštas ir pateiktas Komisijos planuojamų renginių planas. 

Komisija kreipėsi į LRV, prašydama surasti būdą, kad būtų grąžintas ankstesnis nukentėjusiųjų asmenų valstybinės pensijos dydis. Politiniai kaliniai, tremtiniai ir pasipriešinimo (rezistencijos dalyviai – tai labiausiai socialiai nukentėjusi grupė piliečių. Be to. Komisija gavo Lietuvos politinių kalinių sąjungos ir Visuomeninės tarybos, sudarytos iš visuomeninių organizacijų vadovų, raštus, kuriuose siūloma pirmiausia atstatyti karių savanorių valstybines pensijas, nes šią asmenų grupę sudaro garbaus amžiaus ir labiausiai Tėvynei nusipelnę žmonės.

Komisijos nariai nuolat buvo supažindinami su gyventojų laiškuose keliamomis problemomis.

Bendradarbiavimas su kitomis institucijomis. Komisija nuolat bendradarbiavo su Lietuvos gyventojų genocido ir rezistencijos tyrimo centru ir Pasipriešinimo dalyvių (rezistentų) teisių komisija. Buvo konsultuojamasi dėl žmonių laiškų, kuriuose keliamos teisinio statuso pripažinimo problemos, aiškinamasi dėl rengiamų įstatymų, jų papildymų bei pakeitimų projektų realių taikymo ir įgyvendinimo galimybių bei problemų. Pasipriešinimo dalyvių (rezistentų) teisių komisija nuolat pateikdavo savo nuomonę dėl jau galiojančių įstatymo nuostatų. 

Komisija bendravo ir keitėsi informacija bei leidiniais su Genocido aukų muziejumi. 

Įstatymų projektai. Komisija kuruoja keletą įstatymų projektų, kurie dar nepriimti. Pagrindiniai iš jų:  

Lietuvos Respublikos valstybinių pensijų įstatymo 3 ir 14 straipsnių pakeitimo ir papildymo 17 straipsniu įstatymo  projektas (XIP-360). Projekto tikslas – sudaryti galimybę pasirinkti valstybinę našlių ar našlaičių pensiją arba nukentėjusių asmenų valstybinę pensiją.

Lietuvos Respublikos Pasipriešinimo 1940–1990 metų okupacijoms dalyvių teisinio statuso įstatymo preambulės ir 4 straipsnio pakeitimo įstatymo projektas (XIP-1968); Projekto tikslas – atstatyti istorinį teisingumą, į įstatymu reguliuojamą pasipriešinimo dalyvių grupę įrašant holokausto aukų gelbėtojus.

Rinkliavų įstatymo 6 straipsnio pakeitimo įstatymo projektas (XIP-2755). Projekto tikslas – atleisti nuo valstybės rinkliavos už tapatybės kortelės ir paso išdavimą bei keitimą pasipriešinimo (rezistencijos) dalyviai ir politiniai kaliniai bei tremtiniai, kurie iki 2007-09-18 Lietuvos Respublikos rinkliavų įstatymo pataisų, turėjo teisę į šią lengvatą.

Lietuvos Respublikos pasipriešinimo 1940–1990 metų okupacijoms dalyvių teisinio statuso įstatymo 3 ir 5 straipsnių pakeitimo ir papildymo įstatymo projektas (XIP-207(2). Projekto tikslas – atstatyti istorinį teisingumą, į įstatymu reguliuojamą pasipriešinimo dalyvių grupę įrašant nepatekusiems nuo antrosios sovietinės okupacijos nukentėjusius asmenis.

            Seimo pavedimu Komisija buvo paskirta papildoma komisija 4 įstatymų projektams.

            Laiškai. Komisija gavo 117 įvairių organizacijų, žinybų, piliečių laiškų, prašymų, skundų. Daugumoje laiškų keliamos nukentėjusio asmens statuso pripažinimo problemos, kurios aptariamos ir komisijos posėdžiuose. Taip pat žmonės domisi nukentėjusių asmenų valstybinių pensijų skyrimu ir mokėjimu, socialinėmis lengvatomis. Be to, kas dieną į Komisiją kreipiasi piliečiai įstatymų išaiškinimo klausimais. Jiems visada suteikiama konsultacija įstatymų taikymo ir kitais klausimais. Daugelyje laiškų – sudėtingi, problemiški klausimai, reikalaujantys, detalaus ir tikslaus atsakymo. Reikia pažymėti, kad daug interesantų atvyksta į priėmimus ar kreipiasi telefonu. Buvo paruošti ir išsiųsti 109 raštai.

Renginiai, paminėjimai, paminklų atidengimas. 

Komisija organizavo šiuos renginius, konferencijas ir paminėjimus:
2012 m. sausio 12 d., minint Laisvės gynimo ir didžiųjų netekčių atminimo bei Holokausto aukomis tapusių Lietuvos gyventojų atminimo metus, Seimo parodų galerijoje buvo pristatyta ekslibrisų paroda „Gyvoji atmintis“ ir dailininkės Gražinos Didelytės knyga „Gražinos Didelytės Lietuva“. Renginį kuravo Seimo Pasipriešinimo okupaciniams režimams dalyvių ir nuo okupacijų nukentėjusių asmenų komisija.

2012 m. vasario 15 d. komisijos pirmininko prof. Arimanto Dumčiaus ir Kauno miesto savivaldybės iniciatyva buvo atidengta atminimo lenta, skirtos Valstybės tarybos pirmininkui, Seimo nariui, teisingumo ministrui, Sibiro kankiniui Stasiui Šilingui.

2012 m. vasario 16 d. buvo paminėta 1949 m. vasario 16–osios Lietuvos Laisvės kovos sąjūdžio Tarybos Deklaracijos pasirašymo diena Minaičiuose, Radviliškio r. 
2012 m. gegužės 22 d. Komisijos nariai dalyvavo Didžiųjų tremčių paminėjime prie KGB rūmų.
2012 m. gegužės 26 d. Komisijos nariai dalyvavo partizanų pagerbimo, visuomenės ir kariuomenės minėjimuose Kaune ir Vilniuje.

2012 m. birželio 2 d. Komisija su Lietuvos politinių kalinių ir tremtinių sąjunga organizavo žygį Prisikėlimo apygardos partizanų takais.

2012 m. birželio 11 d. Kauno V.Kudirkos bibliotekoje buvo paminėtas tremtinės Dalios Grinkevičiūtės 85-osios gimimo metinės.

2012 m. birželio 13 d. buvo pristatytos parodos Gedulo ir vilties dienai paminėti. Tai dailininko Henriko Cipario paroda „Lietuvos kančia“ – dešimties dailės kūrinių ciklas, kuriame atsispindi visas sunkaus XX a. Lietuvos istorinio laikotarpio tragizmas: sovietinio režimo vykdytos represijos, trėmimai, tautos kova dėl nepriklausomybės atgavimo, 1991 m. sausio 13-osios ir Medininkų aukos. Taip pat paroda „Tikėjimo ir vilties laiškai“. Renginyje bus pristatyta knyga „Tūkstantmečio žiedas. Vilties ir meilės laiškai Lietuvai“ (2012 m.) Leidinyje – 2009–2011 m. vykusios akcijos apie Lietuvos žmonių sąmonę, lūkesčius, nuotaikas, istorinę atmintį atspindžiai. Renginį organizavo Seimo Pasipriešinimo okupaciniams režimams dalyvių ir nuo okupacijų nukentėjusių asmenų teisių ir reikalų komisijos pirmininkas Arimantas Dumčius.

2012 m. birželio 16 d. vyko Laptevų jūros tremtinių brolijos „Lapteviečiai“ susitikimas prie tremtinių žeminukės-jurtos Lietuvos liaudies buities muziejuje Rumšiškėse, kur Komisija organizavo politinių kalinių, tremtinių visuomeninių organizacijų susibūrimą ir trėmimų paminėjimą. 

2012 m. birželio 14 d. vyko Iškilmingas minėjimas, skirtas Laisvės gynimo ir didžiųjų netekčių atminimo metams. Komisijos nariai dalyvavo Okupacijos, genocido ir sovietmečio represijų aukų pagerbimo ceremonijoje prie paminklo politiniams kaliniams ir tremtiniams prie KGB rūmų (Aukų gatvėje) ir Atminimo lentos atidengime Vilniaus geležinkelio stotyje bei Valstybės vėliavos pakėlimo ceremonijoje Nepriklausomybės aikštėje.
Komisija organizavo ar prisidėjo, organizuojant šias išvykas-paminėjimus:

2012 m. gegužės 19 d. jaunosios tremtinių kartos sąskrydį Raudondvaryje (Kauno r.).

2012 m. birželio 16 d. Partizanų ir tremtinių dainų šventę „Leiskit į Tėvynę“ Ukmergėje.

2012 m. birželio 22 d. Tautos sukilimo metinių minėjimą.

2012-aisiais buvo dalyvauta ir skaityti pranešimai istorijos mokytojų konferencijose Kaune ir Vilniuje.
Komisija padeda organizuojant įvairius politinių kalinių ir tremtinių renginius, parodas ar leidinius, pataria jiems aktualiais klausimais. Komisija tvarko Rezistencijos internetinį tinklalapį. Komisijai aktyviai talkina prie Komisijos iš tremtinių, politinių kalinių ir pasipriešinimo dalyvių organizacijų atstovų sudaryta Visuomeninė taryba. 

